**Ha eleged van a suliból... - Beszélgetéstémák**

Sorold fel, milyen okokból érezheted úgy reggel, hogy nincs kedved iskolába menni!

Miért érezheted éppen az ellenkezőjét, hogy alig várod már az iskolát?

Milyen lenne az az iskola, ahová mindennap örömmel mennél be? Hasonlítsd össze a vágyálmaidat az *Első Dániel és a varázslatos jogar* című mesével! Miért okozhat problémát, ha a legmerészebb vágyálmok valóra válnak?

Ha gyerekként dolgoznod kellene a betevő falatért, milyen munkát tudnál elvégezni?

Mit gondolsz, miért fontos a tanulás, az írás-olvasás, számolás elsajátítása a mélyszegénységben élő gyerekeknek?

Véleményed szerint mi lehet az oka, hogy a nyomorban élőknél a lányok rosszabb helyzetben vannak, mint a fiúk? A fejlett országokban (Magyarországon is) több lány tanul tovább, mint fiú és a lányok tanulmányi eredményei jobbak. Vajon hogyan függ össze egy ország fejlettsége a nők helyzetével?

Ha egy 50x50x50 cm-es dobozba kellene összepakolnod minden eszközt, amit a tanuláshoz használhatsz, mit tennél bele? Ki is próbálhatod: vajon belefér minden, ami fontos?

A cikknél látható fotókon a gyerekek egyenruhában vannak. Tetszik a ruhájuk? Mit gondolsz, miért viselnek egyenruhát? Te szívesen hordanál egyenruhát az iskolában? Indokold a véleményed!

Mit tudsz az UNICEF-ről? Látogass el a honlapjukra: http://unicef.hu! Nézd meg az ott látható fotókat! Megragad valamelyik? Miért?

A honlapjukon az egyik menüpont címe: “Küldetésünk”. Mit jelent ez a szó? Lehet-e egy magánembernek is küldetése? Magyarázd meg, szerinted mi a különbség az alábbi kifejezések között: *foglalkozás, állás, szakma, elhivatottság, küldetés, hobbi*

Nézz utána, te hogyan segíthetnéd az UNICEF munkáját!